মোহনবাগান— ৩ 
শিলং লাজং— ২ 
সনি নর্দে, ডারিল ডাফি ও য়ুসা কাটসুমি চলতে শুরু করলেন। আর মোহনবাগানও ফেডারেশন কাপের সেমিফাইনালে পৌঁছে গেল বুধবারই। কথায় বলে, মঙ্গলে ঊষা, বুধে পা। বুধেই শেষ চারের ছাড়পত্র অর্জন করে ফেলল সবুজ-মেরুন শিবির।
খেলার তিন মিনিটে শিলং লাজং এগিয়ে যায়। প্রীতম কোটালের আত্মঘাতী গোলে পিছিয়ে পড়ে শতাব্দীপ্রাচীন ক্লাব। ওই গোলের পরেই জ্বলে ওঠে মোহনবাগান। ডারিল ডাফির অসাধারণ গোলে সমতা ফেরায় সবুজ-মেরুন। লাজংয়ের গোলকিপার বক্সের বাইরে চলে এসেছিলেন বিপদের গন্ধ পেয়ে। ডাফি মাথা ঠান্ডা রেখে কাজের কাজটা করে দেন। তখন আর কে বুঝতে পেরেছে, এ তো সবে ঝড়ের শুরু। এর পরে একের পর এক আক্রমণ আছড়ে পড়ে লাজংয়ের পেনাল্টি বক্সে। দিনান্তে স্কোরলাইন বলছে মোহনবাগান ৩ শিলং লাজং ২। স্কোরলাইন আরও হৃষ্টপুষ্ট হতেই পারত, যদি একের পর এক গোলের সুযোগ নষ্ট না করত মোহনবাগান। তবুও কিন্তু জিততে সমস্যা হয়নি সবুজ-মেরুন শিবিরের। কারণটা আর কিছুই নয়। মোহনবাগানে যে রয়েছেন থ্রি মাস্কেটিয়ার্স। ২৭ মিনিটে সনি নর্দের রামধনুর মতো বাঁকানো ফ্রি কিক লাজংয়ের জালে বল জড়িয়ে যায়। শিলিগুড়িতে আইলিগের ফিরতি ডার্বিতে সনির বাঁক খাওয়ানো ফ্রি কিক ইস্টবেঙ্গলের জালে আশ্রয় নিয়েছিল। এদিনও তাই হল। লাজং গোলকিপার পাখির মতো শরীর ছুড়েও সনির ফ্রি কিক বাঁচাতে পারেননি। খেলার বয়স তখন ২৭ মিনিট। ৪৩ মিনিটে কাটসুমি ব্যবধান আরও বাড়ান। বিরতির আগেই হয়ে গয়েছিল চার গোল। এবং চারটি গোলই এসেছে মোহনবাগানীদের পা থেকে। ৮০ মিনিটে লাজং ব্যবধান কমালেও বাগান আগেই ম্যাচ পকেটে পুড়ে নিয়েছিল।